### Beslutning

Godkendt.

### Sagsfremstilling

## Resume og sagens baggrund

Ifølge dagtilbudsloven skal Kommunalbestyrelsen føre tilsyn
med indholdet, og den måde, hvorpå opgaverne udføres, i alle dagtilbud, som er
beliggende i kommunen. Tilsynet indgår som en del af Kommunalbestyrelsen
overordnede ansvar for at vurdere og udvikle kvaliteten af den pædagogiske
praksis i dagtilbuddene inden for dagtilbudslovens rammer, og derfor er sagen
til politisk behandling. I sagen orienteres om de tilsyn, der har været
gennemført i 2024.

## Indstillinger

Direktøren indstiller, at orienteringen tages til
efterretning.

## Behandling

Børn- og Familieudvalget, Økonomiudvalget, Kommunalbestyrelsen.

## Sagsfremstilling

Det er Fagcenter for Børn, Læring og Uddannelse, der fører tilsynet på vegne af Kommunalbestyrelsen. Alle dagtilbud i kommunen har haft et ordinært tilsyn i 2024. Det betyder, at alle kommunale, selvejende og private dagtilbud har fået minimum et tilsyn, hvor der bliver udført et ordinært uanmeldt tilsyn i alle dagtilbud. Fagcenter for Børn, Læring og Uddannelse vurderer, om det ordinære tilsyn giver anledning til en særlig opmærksomhed i dagtilbuddet, og hermed et opfølgende tilsyn (som betragtes som et anmeldt tilsyn). Derudover kan der forekomme andre anmeldte besøg f.eks. grundet klager.

Tilsynsteamet fører tilsyn med de pædagogiske læringsmiljøer, samt de fysiske rammer som understøtter det gode læringsmiljø. Tilsynet sker med udgangspunkt i det pædagogiske grundlag i den pædagogiske læreplan og har til formål at kontrollere, at det pædagogiske arbejde udføres på en måde, som understøtter børnenes trivsel, sundhed, udvikling, læring og dannelse i overensstemmelse med gældende lovgivning, kommunens strategier, politikker og indsatser på området samt dagtilbuddenes pædagogiske læreplaner.

Tilsynet skal samtidig give dagtilbuddenes ledelse og medarbejdere mulighed for faglig sparring og dialog omkring udfordringer i forhold til det pædagogiske arbejde. Dermed understøtter tilsynet udviklingen af den pædagogiske praksis og arbejdet med at sikre en høj kvalitet i kommunens dagtilbud.

I Kalundborg Kommune er der udover de 28 kommunale og selvejende institutioner, 6 private daginstitutioner, 79 dagplejere og 12 private børnepassere.

*Resultaterne fra tilsynene i 2024*Rapporten over de pædagogiske tilsyn er vedhæftet sagen som bilag 1, og der er også vedhæftet et resumé af rapporten som bilag 2.

I løbet af 2024 har der været 1-3 opfølgningstilsyn i 17 forskellige dagtilbud, hvor vurderingen var "kalder på handling" eller "alvorlig bekymring". Med få undtagelser ser tilsynet efterfølgende en positiv udvikling på opfølgningsbesøgene, hvor dagtilbuddene har arbejdet med de udviklingspunkter, der blev drøftet på dialogmøderne, og som har ført til en højere grad af kvalitet.

I de dagtilbud, hvor vurderingen har været "alvorlig bekymring", har dagtilbuddet fået tilknyttet procespædagogisk bistand til udviklingsprocessen. For de dagtilbud, hvor vurderingen har været "kvaliteten kalder på handling", har dagtilbuddene enten valgt at få procespædagogisk bistand eller selv arbejdet med udviklingsprocessen.

I vurderingen af kvaliteten af kommunens dagtilbud har tilsynene i slutningen af 2024 vist, at 30 daginstitutioner (heraf fem private) ligger i kategorien " acceptabel i kvalitet" fire daginstitutioner ligger i kategorien "Kvaliteten kalder på handling" og en daginstitution samt en dagplejer ligger i kategorien "alvorlig bekymring".

*Ændring i lovgivning om tilsyn i dagtilbud i 2022*Med den lovgivning om tilsyn i dagtilbud, der trådte i kraft i 2022, blev der indført en mere systematisk og differentieret tilgang til vurdering og opfølgning på kvaliteten i dagtilbuddene i form af en tredelt vurderingsskala; Ingen bekymring, bekymring og alvorlig bekymring.

Hensigten med den differentierede tilgang var at sikre at tilsynet ikke blot fungerer som kontrol, men også som et redskab til udvikling af kvaliteten. Ved at identificere og reagere på forskellige niveauer af bekymring kan indsatsen og støtten til dagtilbuddene målrettes med henblik på at fremme bedre læringsmiljøer og trivsel for børnene.

Områdecheferne og Fagcenter Børn, Læring og Uddannelse har løbende evalueret og revideret Kalundborg Kommunes tilsynspraksis, hvilket har givet anledning til ændringer, som er trådt i kraft pr. 1. januar 2025. Ændringerne er; inddragelse af flere perspektiver på dagtilbuddets læringsmiljø og nye vurderingskategorier.

*De nye vurderingskategorier pr. 1. januar 2025*I forbindelse med lovændringen i 2022 blev det besluttet at anvende følgende tre kategorier; acceptabel i kvalitet, kvaliteten kalder på handling og alvorlig bekymring i [adresse] tilsynspraksis.

Hensigten med de nye vurderingskategorier er at fjerne ordene ”bekymring” og erstatte dem med det mere handlingsorienterede ord ”indsats” som et endnu tydeligere signal om, at det pædagogiske tilsyn ikke kun fungerer som kontrol med overholdelse af lovgivningen, men også som en understøttelse af den løbende udvikling af kvaliteten i de pædagogiske læringsmiljøer – Blandt andet ved at give konstruktiv feedback baseret på observationer og dialog, som medvirker til at fremme refleksion og læring i dagtilbuddet.

Der er valgt fire kategorier frem for tre, som tidligere, med henblik på at skabe større transparens.

*Fortsat indsats:*Observationer mm. ved tilsynet viser at det pædagogiske arbejde udføres på en måde som i høj grad understøtter børnenes trivsel, udvikling, læring og dannelse. Vurderingen betyder at dagtilbuddet skal vedligeholde udviklingen af den pædagogiske praksis. Tilsynet kan evt. komme med anbefalinger til dagtilbuddet om hvad de med fordel kan have særligt fokus på i forhold til at vedligeholde den pædagogiske kvalitet. Der vil ikke være opfølgningstilsyn.

*Justeret indsats:*Observationer mm. ved tilsynet viser at det pædagogiske arbejde i overvejende grad udføres på en måde som understøtter børnenes trivsel, udvikling, læring og dannelse, men at der i forhold til enkelte / mindre alvorlige punkter er behov for at dagtilbuddets praksis justeres for at øge kvaliteten. Vurderingen betyder, at dagtilbuddet skal vedligeholde udviklingen af den pædagogiske praksis samt at tilsynet på nogle områder opfordrer dagtilbuddet til at foretage justeringer i den pædagogiske praksis. Der vil ikke være opfølgningstilsyn.

*Ændret indsats:*Observationer mm. ved tilsynet giver anledning til bekymring for kvaliteten i det pædagogiske arbejde med at understøtte børnenes trivsel, udvikling, læring og dannelse. Vurderingen betyder at dagtilbuddet skal iværksætte en ændret indsats i forhold til den pædagogiske praksis med henblik på at øge kvaliteten. Tilsynet kommer med udviklingspunkter til den ændrede indsats og tilsynet anbefaler at dagtilbuddet udarbejder en intern udviklingsplan for den ændrede praksis. Der vil være opfølgningstilsyn.

*Ny forbedret indsats:*Observationer mm. ved tilsynsbesøget giver anledning til alvorlig bekymring for kvaliteten i det pædagogiske arbejde med at understøtte børnenes trivsel, udvikling, læring og dannelse. Vurderingen betyder at dagtilbuddet skal iværksætte en ny forbedret indsats i forhold til den pædagogiske praksis med henblik på at øge kvaliteten. Tilsynet kommer med udviklingspunkter til den forbedrede indsats. Lederen af dagtilbuddet vil få tilknyttet procespædagogisk vejledning, som bistand til at udarbejde en handleplan samt til udviklingsprocessen med at ændre kvaliteten. Der vil være opfølgningstilsyn.

## Økonomiske konsekvenser

Ingen.

### Sagens forløb

07/05/2025 Børn- og Familieudvalget
Godkendt.
21/05/2025 Økonomiudvalget
Økonomiudvalget anbefaler direktørens indstilling.